Verminder jou skuld – verreweg die beste finansiële nuwejaarsvoorneme – DEKAT
Verminder jou skuld – verreweg die beste finansiële nuwejaarsvoorneme
Die nuwe jaar is hier! Bewys jouself ŉ guns en kies die beste finansiële nuwejaarsvoorneme moontlik: gee jou skuld ŉ doodskoot. En hou voet by stuk! Indien 2017 jou platsak gelaat het en jy oorweldig voel deur opgehoopte kostes, betalings en skuld, oorweeg dit sterk om in 2018 van jou skuld ontslae te raak. Matthys Potgieter, skuldkenner by DebtSafe, bied ŉ paar handige wenke om vorentoe ŉ skuld-vrye verbruiker te kan word.
ŉ Finansiële voorneme begin by ŉ begroting
Jy het dit heel waarskynlik al ŉ duisend maal gehoor, maar het jy werklik ŉ paar minute afgestaan om ŉ begroting op te stel vir 2018? Indien nie, hou op tyd mors! Stel ŉ begroting op, want dit sal jou toelaat om jou uitgawes in toom te hou. Sodoende word jou inkomste geëvalueer en jou uitgawes word in ŉ rangorde geplaas van wat baie belangrik is en wat minder belangrik is. Potgieter sê jy kan ŉ begroting in ŉ notaboekie aandui, ŉ aanlyn-templaat of selfs ŉ foontoepassing (soos JamJar of 22Seven) oorweeg.
Maak goeie finansiële gewoontes deel van jou leefstyl
Kundiges meen dat dit twee tot drie weke neem om in ŉ gewoonte in te kom. Wees daarom bewus van dinge wat jy doen en maak goeie finansiële gewoontes deel van jou leefstyl. Volgens Potgieter kan hierdie volgende vyf wenke jou in die proses help:
Skep ruimte om te spaar
Stel ŉ outomatiese debietorder op (byvoorbeeld vir jou motorversekering of mediese fonds) en spaar voordat jy eens kan dink om geld te bestee. Stuur 10% tot 15% van jou totale inkomste direk na jou spaarrekening toe sodra jou salaris inbetaal word.
Vermy onbeplande inkopie-ekspedisies
Beperk die plesier van onmiddellike bevrediging deur ŉ inkopielys te gebruik – en daarby te hou. Wees op die uitkyk uit vir goeie pryse en moenie die daaglikse druk van die lewe hanteer deur emosionele besluite te neem nie, veral wanneer jy inkopies doen. Onthou ook: handelaars is nie jou (of jou beursie se) vriende nie. Hulle speel dikwels op jou sintuie – probeer om nie mislei te word deur ŉ aanloklike ‘bemarkingsfoefie’ nie en weet dat ŉ ‘winskopie’ nie noodwendig vir jou geld gaan spaar nie.
Knyp tyd af om bankstate te hersien en ‘spaarlekkasies’ te vermy
ŉ Belangrike wenk wat jy in gedagte kan hou, is om jou bankstaat gereeld na te gaan. Jou bankstaat dui duidelik aan hoeveel geld bestee het, wanneer en waarop.
Deur jou bankstate gereeld na te gaan, sal sekere ‘lekkasies’ aan die lig kom. Jy sal, met ander woorde, kan sien wanneer jy vir iets betaal wat jy nie werklik gebruik nie of jy sal oorweeg om ŉ goedkoper kwotasie vir ŉ diens of produk iewers elders te gaan soek. Dit sluit byvoorbeeld in sekere TV-kanale of selfs jou hardloopklub- en gimnasium-lidmaatskapgelde.
Kwel jou wel oor die klein dingetjies
Of jy dit wil weet of nie: elke sent tel en jy wil nie hê dat kostes jou voorafbeplande begroting moet ontwrig nie. As jy byvoorbeeld ŉ kleinerige herstelwerk/opknapping aan jou huis moet laat doen, gee aandag daaraan en beweeg dan na die volgende item toe wat herstelwerk nodig het. “Dit kan jou verhoed om in ŉ onbeplande situasie te beland waar jy geld moet uitgee om die warmwatertoestel, die swembad se lek of jou voertuig se remskoene op een slag te moet herstel,” verduidelik Potgieter.
Betaal jou skuld af soos wat dit vir jou behoeftes werk
Maak ŉ lys van al jou skuld en dui die rente aan wat jy op elke tipe skuld betaal. Hou tred met hierdie betalings en voeg ŉ tydraamwerk by, wat spesifiseer wanneer jy kan verwag om ŉ sekere skuldbetaling af te handel. Daar is basies twee maniere om jou skuld te delg, sê Potgieter. Die sneeubal-effek is wanneer jy jou kleinste skuld eerste afbetaal, soos byvoorbeeld ŉ klererekening. Die tweede metode is die sogenaamde stortvloedmetode wanneer jy jou skuld met die hoogste rente eerste aanpak om af te betaal en dan die res van jou ‘kleinere’ skuld te delg.
Leef binne perke Jy verdien maandeliks ŉ bepaalde inkomste. Moet dus nie jou kosbare spaargeld en kredietkaarte gebruik om jou verdienste ‘uit te rek’ nie. Dit sal meebring dat jy meer items aankoop as wat jou inkomste kan dra. As gevolg hiervan kan jy dieper in die skuld gedompel word. Maak jou bestedingsirkel toe en plaas die fokus op noodsaaklike betalings of uitgawes. Bepaal hoeveel vir jou genoeg is, pas jou leefstyl daarby aan en hóú daarby. Jy gaan die wedloop wen indien jy dié nuwe jaar afskop met ŉ nuwejaarsvoorneme om jou skuldverpligtinge te bemeester. Gebruik gerus hierdie wenke om nie net jou skuld te verminder nie, maar om ook vinniger skuld-vry te wees.
DebtSafe is ŉ geregistreerde skuldberader en het al duisende oorverskuldigde Suid-Afrikaners gehelp om hul skuld met behulp van sy innoverende skuldhersieningsprogram af te betaal. Begin jou nuwe begin deur een van ons bekwame skuldadviseurs te kontak: 0861 100 999; e-pos: info@debtsafe.co.za of SMS jou naam en “info” na 30898 (gratis SMS).
By DEKAT| 2017-12-30T15:11:04+00:00	December 30th, 2017|Uncategorized|